Mette Thiesen (DF), 2025-11-27:
Tusind tak.
Det her er en ekstremt vigtig debat, og det er ikke bare en vigtig debat; det er også et vigtigt område at få handlet på.
Det, at vi, som det er blevet sagt tidligere, kan gå ud i køkkenet og tænde for vandhanen og drikke det vand, der kommer ud, uden at skulle være bekymret for at få ondt i maven eller uden at det lugter mærkeligt af klor eller andre mærkelige ting, hvad mange sikkert har prøvet, når man har været i udlandet eksempelvis, er noget helt særligt.
Og det er jo det Danmark, vi gerne vil give videre til de kommende generationer, altså et Danmark, hvor naturen er kulturarv, og hvor vi passer på det, som er blevet leveret til os fra tidligere generationer.
Og det er bl.a. også, at man fortsat kan drikke det vand, der kommer ud af hanen.
Det her område er sindssygt teknisk, for som det også er blevet sagt heroppe fra, måler man bedre i dag.
Det giver sig selv.
Vi ved også, at der er nogle steder, hvor der ligger noget forurening, som har været der fra tidligere, f.eks. fra lossepladser osv., så det er jo sindssygt vigtigt, at vi finder ud af, præcis hvor den her forurening kommer fra, inden vi begynder at lave lovgivning.
Jeg skal være fuldstændig ærlig og sige, at i Dansk Folkeparti, går vi ind for at beskytte grundvandet.
Vi vil gerne sikre, at de her meget, meget udsatte boringsområder bliver beskyttet bedst muligt.
Derfor er det også sindssygt vigtigt for os, at vi ved lige præcis, hvordan vi gør det bedst muligt.
Derfor er vi sådan set heller ikke med i nogen af de vedtagelsetekster, der er lavet.
Vi ligger nok et eller andet sted midt imellem.
Vi ved f.eks. fra den her GEUS-undersøgelse, at noget af det TFA, man har fundet i grundvandet, kommer fra mange forskellige kilder og ikke kun fra landbruget.
Så det er vi nødt til at være helt sikre på, og jeg skal igen være fuldstændig ærlig og sige, at for mig er det ekstremt vigtigt.
Jeg kommer selv fra Fredensborg, hvor jeg mener at der er noget af Danmarks bedste grundvand.
Jeg kan så undre mig over, at det har taget så ekstremt lang tid, før man har lavet den her afdækning osv.
Det har jeg sådan set kritiseret også tidligere, og jeg undrer mig stadig væk over det.
Men nu er vi nødt til at se på, hvor det er, vi skal sætte ind, og hvad det er, der er behov for, og så tage det lidt hen ad vejen.
Der kommer vi til at stille os forrest i køen i forhold til at få sikret de her meget, meget udsatte grundvandsområder.
Det er noget, vi også har diskuteret i forhold til nogle andre sager, eksempelvis det her med deponering af jord, hvor man jo har set eksempler, desværre, på, at man også har deponeret giftig jord.
Man har deponeret det også ved meget, meget udsatte grundvandsområder, og det må simpelt hen ikke ske.
Noget af det er selvfølgelig, fordi der er nogle kyniske forbrydere, som har brudt loven, og noget af det har været i forhold til noget lovgivning, hvor man ikke rigtig vidste, hvem der havde styringen.
Var det kommunen, eller hvem var det?
Det er jo også en del af det her arbejde.
Så lad det være sagt her, at der er nok tekniske ting omkring det her med drikkevand og forskellige pesticider eller plantehæmmere, eller hvad man vil kalde det, og lad os blive enige om i hvert fald, at vi gerne vil beskytte vores drikkevand.
Det er en vigtig del af den arv, vi skal give videre til de kommende generationer.
Det er mine børn, det er jeres børn, og det er danskernes børn generelt, som skal kunne drikke vand af hanen også om 20, 30, 40, 50 og 100 år.
For det er noget ganske særligt, og det skal vi selvfølgelig bevare.